**Vanast uus**

Programmi tutvustus:

Programm algab Luke mõisa uues käsitöökojas. Osalejatele tutvustatakse erinevaid **taaskasutatavaid materjale**, mis on kõikjal meie ümber looduses ja sobivad väga hästi meisterdamiseks. Lisaks õpitakse märkama kodus igapäevaselt üle jäävaid või enam mitte kasutust leidvaid esemeid, mis jällegi on väga head materjalid meisterdamiseks ja uute esemete loomiseks. Seda kõike teevad lapsed läbi põnevate tegevuste. **Käsitöökojas meisterdavad kõik lapsed taaskasutusmaterjalidest eelnevalt registreerimise käigus välja valitud eseme.**

Programmi teises osas lähme lastega parki ja arutleme **maastikumängu** käigus kus kõik need toredad meisterdamiseks sobivad looduslikud materjalid end peidavad. Maastikumäng on üles ehitatud selliselt, et lisaks materjalide taaskasutusele mõtleksid lapsed ka erinevatele **keskkonnaprobleemidele** (kliimamuutused, jäätmed ja nende sorteerimine, jäätmed ja loomad jms ning kuidas iga laps saaks **positiivsetele muutustele** kaasa aidata). Kogu maastikumäng on üles ehitatud mängulisusele, loovale mõtlemisele, arvutamisele, aruteludele. **Teadmised ja kogemused omandatakse mängu kaudu.**

Õppeaine: Käsitöö, kunstiõpetus, loodusõpetus, inimeseõpetus, kehaline kasvatus, matemaatika

Programmi eesmärk:

* Tutvumine erinevate looduses leiduvate ja koduses majapidamises üle jäävate materjalidega, mis sobivad meisterdamiseks. Saada teada, mis on taaskasutus.
* Panna lapsi kaasa mõtlema ja kaasa rääkima erinevatest keskkonnaprobleemidest ning arutleda, kuidas iga laps saaks positiivsetele muutustele ise kaasa aidata.
* Õpetada noori pildi järgi asukohta leidma, tutvumine käsitöökoja ja mõisakompleksiga
* Kuulamise ja tähelepanu harjutamine

Õpioskused: säästev mõtlemine, taaskasutus, käeline tegevus ja peenmotoorika, loomingulisus, vaatlemine, looduse tunnetamine läbi puudutuse, seoste loomine, grupitöö kogemus.

Mõisted: mõis, käsitöökoda, käsitöö ja käsitööline, park, orienteerumine, kliimamuutused, jäätmed, taaskasutus.

Programmi kestvus 2 – 2,5 tundi

Sihtgrupp: I-IV klass (põhikooli I ja II vanuseaste)

Toimumise aeg: aastaringselt

Toimumise koht: Luke mõisa park ja käsitöökoda